

|  |
| --- |
| **Skeda tas-Sommarju Eżekuttiv** |
| Valutazzjoni tal-impatt dwar trasparenza ulterjuri tal-kumpaniji dwar it-taxxi fuq l-introjtu |
| **A. Bżonn għal azzjoni** |
| **Għaliex? X'inhi l-problema li qiegħda tiġi indirizzata?** |
| Ambjent ta’ regoli tat-taxxa kumplessi u ta’ segretezza fiskali ppermetta li ċerti Intrapriżi Multinazzjonali (MNEs) jinvolvu ruħhom fi strateġiji ta’ ppjanar aggressiv tat-taxxa. Kuntrarjament għall-intrapriżi żgħar u ta’ daqs medju (SMEs) jew għall-kontribwenti individwali, l-MNEs għandhom il-kapaċità li jieħdu vantaġġ minn xquq fil-liġijiet tat-taxxa domestiċi u internazzjonali li jagħtuhom lok li jittrasferixxu l-profitti minn pajjiż għall-ieħor sabiex iħallsu anqas taxxi. Huwa stmat li l-pajjiżi fl-UE jitilfu EUR 50-70 biljun kull sena minħabba l-evitar tat-taxxa mill-MNEs. Rapporti reċenti żvelaw l-ammont ferm baxx ta’ taxxi mħallas minn ċerti MNEs li jpoġġi f’dubju kemm is-sistemi tat-taxxa fl-UE huma kumplessivament effiċjenti u ġusti.  Fuq livell internazzjonali, il-G20 approva l-inizjattiva tal-OECD/BEPS li kienet sussegwentement implimentata fl-UE permezz tal-Pakkett Kontra l-Evitar tat-Taxxa (PKET)[[1]](#footnote-1). Din l-inizjattiva tirrikjedi d-divulgazzjoni tal-informazzjoni dwar is-CBCR lill- awtoritajiet tat-taxxa biss bl-għan li tkun żgurata konformità ulterjuri tal-MNEs mal-liġijiet nazzjonali tat-taxxa.  In-nuqqas ta’ skrutinju pubbliku ġie identifikat bħala l-problema li għandha tiġi indirizzata. Skrutinju pubbliku permezz ta’ trasparenza akbar mill-MNEs ikun għodda addizzjonali li tippermetti li tiġi miġġielda l-erożjoni tal-bażi u t-trasferiment tal-profitti, billi jissejjes fuq l-effetti fuq ir-reputazzjoni u fuq id-dibattiti demokratiċi. |
| **Din l-inizjattiva, x’inhu mistenni li tikseb?** |
| L-objettiv ġenerali ta’ din l-inizjattiva huwa li tinkiseb trasparenza pubblika ulterjuri dwar it-taxxi fuq l-introjtu tal-kumpaniji bis-saħħa ta’ rapportar għal kull pajjiż (CBCR, country-by-country reporting) li għandu jiġi ppubblikat mill-MNEs. Billi tippromovi divulgazzjoni akbar tal-informazzjoni relatata mat-taxxa, l-inizjattiva tfittex li 1) tallinja ġeografikament it-taxxi fuq l-introjtu tal-kumpaniji mal-attività ekonomika reali; 2) tħeġġeġ ir-responsabbiltà soċjali korporattiva sabiex tikkontribwixxi għall-benessri bis-saħħa tat-taxxi, u 3) tippromovi l-kompetizzjoni aktar ġusta tat-taxxi fl-UE permezz ta’ dibattitu demokratiku msejjes fuq l-informazzjoni dwar kif għandu jinstab rimedju għan-nuqqasijiet tas-suq u għan-nuqqasijiet regolatorji. |
| **X’inhu l-valur miżjud tal-azzjoni fil-livell tal-UE?** |
| Minħabba n-natura transfruntiera tad-diversi prattiki tat-taxxa, attivitajiet u arranġamenti għad-dispożizzjoni tal-gruppi ta’ MNEs, il-leġiżlazzjoni nazzjonali taf ma tkunx biżżejjed biex tindirizza l-isfidi assoċjati mal-erożjoni tal-bażi u mat-trasferiment tal-profitti. |

|  |
| --- |
| **B. Soluzzjonijiet** |
| **Liema għażliet politiċi leġiżlattivi u mhux leġiżlattivi ġew ikkunsidrati? Hemm jew ma hemmx għażla ta’ preferenza? Għaliex?** |
| Ġew ikkunsidrati għażliet politiċi differenti minn dik ta’ sistema ta’ mmarkar li l-MNEs jistgħu jissieħbu fiha fuq bażi volontarja għal sistemi obbligatorji ta’ rapportar. Il-mistoqsijiet ewlenin miflija mill-Kummissjoni kienu kif ġej: CBCR pubbliku għandu jkopri operazzjonijiet ikkontrollati mill-UE jew l-operazzjonijiet kollha madwar id-dinja? L-informazzjoni rrapportata għandha tinqasam biss għall-Istati Membri tal-UE jew għall-pajjiżi terzi wkoll? X’għandu jkun il-kamp ta’ applikazzjoni tal-kopertura: kumpaniji kbar (minn tal-anqas 20 000 gruppi fl-UE) jew kumpaniji kbar ħafna biss (minn tal-anqas 1 900 grupp fl-UE / 6 500 grupp madwar id-dinja)? Fl-aħħar nett, l-informazzjoni ddivulgata għandha tkun limitata għal informazzjoni bażika (taxxa fuq l-introjtu mħallsa, taxxa fuq l-introjtu akkumulata) jew għandha tkopri wkoll informazzjoni kuntestwali (fatturat, profitt qabel it-taxxa, u l-għadd ta’ impjegati)?  L-għażla ta’ preferenza, li hija r-riżultat ta’ din il-valutazzjoni tal-impatt, hija li s-CBCR pubbliku obbligatorju għandu jitħejja mill-MNEs kollha fl-UE u mhux fl-UE b’attivitajiet fl-UE u fatturat ikkonsolidat ’il fuq minn EUR 750 miljun. L-informazzjoni għandha tinqasam skont l-Istat Membru tal-UE u tkun aggregata għall-bqija tad-dinja. It-tip ta’ informazzjoni li għandha tiġi ddivulgata tkun tinkludi taxxa fuq l-introjtu mħallsa u akkumulata kif ukoll informazzjoni oħra kuntestwali: in-natura tal-attivitajiet, il-fatturat, l-għadd ta’ impjegati, il-profitt qabel it-taxxa. Din l-għażla tista’ titħaddem sew flimkien mal-inizjattivi internazzjonali bħall-iskema tal-OECD BEPS trasposta fl-UE permezz tal-Pakkett Kontra l-Evitar tat-Taxxa (PKET). L-għażla ta’ preferenza twieġeb għat-tħassib tal-partijiet ikkonċernati rigward id-distorsjonijiet fis-suq uniku mingħajr ma tikkomprometti l-kompetittività tal-UE, tikkawża piż amministrattiv indebitu jew tiġġenera kunflitti ulterjuri ta’ taxxa u r-riskju ta’ tassazzjoni doppja. |
| **Id-diversi għażliet minn min huma appoġġati?** |
| L-NGOs u organizzazzjonijiet oħra tas-soċjetà ċivili jappoġġaw CBCR pubbliku estiż kemm jista’ jkun f’termini ta’ informazzjoni provduta u dettalji għal kull pajjiż. Fil-fehma tagħhom, il-monitoraġġ tal-prattiki tat-taxxa jippromovi r-responsabbiltà korporattiva u soċjali, isaħħaħ il-proċess demokratiku u għandu mnejn iħeġġeġ lill-MNEs biex jallokaw mill-ġdid il-bażijiet tat-taxxa tagħhom b’mod aktar ġust.  In-negozji jinsabu mħassba dwar ir-riskji li d-divulgazzjoni ta’ informazzjoni sensittiva lill-kompetituri ssir minn naħa waħda biss, dwar il-piż amministrattiv u dwar ir-riskji ta’ tassazzjoni doppja. Ħafna minnhom jappellaw biex is-CBCR jibqa’ biss għad-dispożizzjoni tal-awtoritajiet tat-taxxa fl-ambitu tal-iskema tal-G20/OECD BEPS. |
| **C. Impatti tal-għażla ta’ preferenza** |
| **X’inhuma l-benefiċċji tal-għażla ta’ preferenza?** |
| Huma mistennija benefiċċji sinifikanti għall-kumpaniji u xi impatti ekonomiċi pożittivi frott l-għażla ta’ preferenza. Din tabilħaqq se twieġeb għad-domanda akbar għat-trasparenza fil-kwistjonijiet ta’ taxxa tal-gruppi ta’ MNEs. Tista’ wkoll tikkontribwixxi għal żieda fil-fiduċja tal-pubbliku f’kemm is-sistemi tat-taxxa huma ġusti.  Barra minn hekk, it-trasparenza pubblika ttejjeb ir-responsabbiltà korporattiva tal-kumpaniji billi l-kontribuzzjoni tagħhom tat-taxxa għall-ġid lokali toħroġ fil-pubbliku. B’dan il-mod, dan jista’ jagħti inċentiv lill-kumpaniji biex iħallsu t-taxxa fil-post li fih verament jagħmlu l-profitti. Fl-aħħar nett, permezz ta’ dibattitu demokratiku msejjes fuq aktar informazzjoni, l-inizjattiva tikkontribwixxi għall-promozzjoni ta’ kompetizzjoni tat-taxxa aktar ġusta fl-UE.  Trasparenza ulterjuri tat-taxxa korporattiva mhijiex mistennija li jkollha impatt sinifikanti fuq it-tkabbir u l-impjiegi fl-UE. |
| **X’inhuma l-kostijiet tal-għażla ta’ preferenza?** |
| F’termini ta’ impatt ekonomiku, l-għażla ta’ preferenza ma timponi l-ebda kost sinifikanti u lanqas tqiegħed xi piż amministrattiv billi l-gruppi kbar ħafna ta’ MNEs se jkollhom jissottomettu CBCR lill-awtoritajiet tat-taxxa skont ir-reviżjoni reċenti tad-Direttiva dwar il-Kooperazzjoni Amministrattiva. L-MNEs se jkunu jistgħu jħejju s-CBCR pubbliku tagħhom abbażi ta’ dawn is-sottomissjonijiet. Permezz ta’ din l-inizjattiva l-gruppi kbar ħafna ta’ MNEs kollha jkollhom l-istess rekwiżit ta’ divulgazzjoni kemm jekk stabbiliti fl-UE kif ukoll jekk f’pajjiż terz. Il-kompetittività tal-MNEs għaldaqstant mhijiex se tintlaqat. Ir-riskju li jiġu ġġenerati aktar kunflitti ta’ taxxa u tassazzjoni doppja permezz ta’ CBCR li kull awtorità tat-taxxa tista’ liberament tuża jkun limitat billi l-informazzjoni dwar it-taxxa tkun maqsuma biss fl-UE fejn hemm fis-seħħ mekkaniżmi ta’ riżoluzzjoni tat-tilwim aktar effiċjenti. Din l-inizjattiva mhijiex mistennija li jkollha impatti soċjali jew ambjentali negattivi. |
| **In-negozji, l-SMEs u l-mikrointrapriżi, kif se jintlaqtu?** |
| FIl-mira tal-miżura hemm biss l-MNEs li huma l-aktar mgħammra biex jinvolvu ruħhom f’attivitajiet ta’ ppjanar tat-taxxa, jiġifieri intrapriżi li l-fatturat ikkonsolidat tagħhom jaqbeż is-EUR 750 miljun.  Sabiex ikopru l-MNEs li huma stabbiliti f’pajjiż terz, uħud mis-sussidjarji jew fergħat tagħhom fl-UE xorta waħda se jkollhom obbligi ġodda. Dawn huma s-sussidjarji ta’ daqs medju u kbir, jew inkella l-fergħat ta’ daqs paragunabbli. Se jkollhom id-dmir li jippubblikaw fl-UE s-CBCR imfassal mill-intrapriża prinċipali apikali tagħhom. Inkella, hija prevista għażla li fiha l-MNEs mhux fl-UE jkunu jistgħu jinnominaw sussidjarja jew fergħa waħda fl-UE li jkollha d-dmir li tippubblika s-CBCR. |
| **Se jkun hemm impatti sinifikanti fuq il-baġits u fuq l-amministrazzjonijiet nazzjonali?** |
| L-impatt fuq l-ammont ta’ taxxa fuq l-introjtu mħallsa mill-MNEs mhuwiex fiċ-ċert iżda din l-inizjattiva se tagħti inċentivi addizzjonali lill-MNEs biex iħallsu t-taxxa fejn fil-fatt jagħmlu l-profitt. Apparti minn hekk, l-iskrutinju pubbliku se jagħti lok għal dibattitu demokratiku msejjes fuq informazzjoni aħjar dwar il-kawżi u l-konsegwenzi tal-ippjanar aggressiv tat-taxxa li jista' jipprevjeni diskrepanzi, lakuni u miżuri dannużi ta’ tassazzjoni. |
| **Se jkun hemm impatti oħra sinifikanti?** |
| Le – mhuwa mistenni l-ebda impatt ieħor. |

|  |
| --- |
| **D. Segwitu** |
| **Meta se jsir rieżami tal-politika?** |
| Il-Kummissjoni se tagħmel monitoraġġ tal-implimentazzjoni tal-politika f’kooperazzjoni mal-Istati Membri. L-ewwel evalwazzjonijiet għandhom isiru ftit tas-snin wara li l-kumpaniji jibdew jippubblikaw ir-rapporti tagħhom għal kull pajjiż. Il-konklużjonijiet jistgħu jsawru l-bażi ta’ rapport li jintbagħat lill-Parlament u lill-Kunsill fiż-żmien xieraq. |

1. Kummissjoni Ewropea, [Pakkett Kontra l-Evitar tat-Taxxa](http://ec.europa.eu/taxation_customs/taxation/company_tax/anti_tax_avoidance/index_en.htm), it-28 ta’ Jannar 2016. Dan il-pakkett jipproponi fost l-oħrajn biex tiġi riveduta d-Direttiva dwar il-Kooperazzjoni Amministrattiva biex tinkludi rapportar għal kull pajjiż li għandu jsir fi skambju bejn l-awtoritajiet tat-taxxa tal-Istati Membri dwar informazzjoni ewlenija relatata mat-taxxa sottomessa mill-MNEs [↑](#footnote-ref-1)